《送少宗伯东渚杨公还朝》
明代·冯惟健

舟楫怀明主，笙歌慰远征。
蒲轮辉泰岱，龙节照淄渑。
日月丹霄迥，蓬莱绛阙曾。
上台旋斗极，东海运鹍鹏。
虞室夔龙重，周廷礼乐兴。
银台闲玉匦，天阁秘金縢。
九庙旂常集，诸陵剑舄登。
鲋隅祥雾隐，丰沛瑞源澄。
金粟双峰并，瑶池八骏乘。
臣邻瞻赫赫，宾从尽兢兢。
献纳当朝望，都俞气象增。
殊仪须景伯，正色待长升。
缇扇随车转，朱明丽盖升。
松亭余舞鹤，石絺按垂藤。
地境云光莹，天齐雨气蒸。
歌随林鸟变，思共暮烟凝。
牛角悲歌宁，龙门喜御膺。
十年还戴鹖，千里共担簦。
勋业宁金马，身名岂玉绳。
尘锋频自拭，铩翮尚堪腾。
敢谓吟《梁甫》，谁能著茂陵。
云门读书处，日暮倚崚嶒。

作者简介：冯惟健，(1501——1553) ，字汝强，改汝至，号冶泉，又号陂门明中期著名文士，临朐人。冯裕长子。军人出身，始终未登身仕途。善为词章。著有《陂门山人文集》，收入《五大夫集》。